Diari Oficial de la Generalitat Valenciana


Sumari del DOGV 9778, del 31-01-2024 (2024/797)

ACORD de 30 de gener de 2024, del Consell, pel qual s'habiliten determinats programes específics de productivitat per a atendre necessitats conjunturals d'activitat assistencial i preventiva en el Sistema Valencià de Salut.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9778

Data del DOGV
:   31-01-2024

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2024/797


Data del document
:   30-01-2024

Organisme emissor
:   Conselleria de Sanitat

Tipus de document
:   Acord

Anàlisi jurídica

 Descriptors 

:   * servei sanitari

ACORD de 30 de gener de 2024, del Consell, pel qual s'habiliten determinats programes específics de productivitat per a atendre necessitats conjunturals d'activitat assistencial i preventiva en el Sistema Valencià de Salut. [2024/797]  
El compromís de renovació i millora permanent dels servicis públics i, en particular, de la sanitat pública, és un dels objectius estratègics del Consell.  
El coneixement adquirit i el comportament dels servicis sanitaris durant el període de pandèmia ha permés revisar i prioritzar les actuacions per a atendre la demanda assistencial i proporcionar una resposta efectiva a les necessitats expressades per la població.  
Determinades característiques pròpies de la Comunitat, com són el creixement demogràfic, la població flotant, l'envelliment, la cronicitat i la polimedicació, constituïxen altres condicionants que indiquen el canvi de l'estratègia que cal traçar mitjançant un abordatge integral de la salut, des dels programes de prevenció sanitaris fins a les activitats assistencials pròpiament dites.  
L'estacionalitat i el comportament del patró epidemiològic assistencial requerix una resposta eficient, per la qual s'adeqüe en cada moment la disponibilitat dels recursos per a fer front a estes necessitats.  
Per a donar una resposta a estos requeriments, la conselleria competent en matèria de sanitat ha impulsat programes específics d'activitats assistencials i preventives, en el marc del que disposa el capítol III del Decret 91/2021, de 2 de juliol, de regulació del sistema d'incentivació retributiva del personal gestionat per la conselleria competent en sanitat.  
  
El present acord no tracta en cap cas de suplir les necessitats estructurals de personal, les quals s'han d'atendre amb la corresponent adequació de plantilles i ràtios.  
En este acord se sistematitzen i inclouen les activitats recollides en diversos dels programes específics que s'han establit, com són les que preveu l'Acord de 31 de març de 2023, del Consell, d'aprovació del programa especial de productivitat per a la reducció de la demora assistencial en el Sistema Valencià de Salut; l'Acord de 5 de maig de 2023, del Consell, de regulació del programa especial de productivitat per a la prestació de mòduls addicionals de reforç en 2023 (que, al seu torn, havia inclòs les activitats de prevenció del càncer de mama), i l'Acord de 29 de juliol de 2022, del Consell, pel qual s'establixen les remuneracions aplicables a determinades activitats de detecció del càncer colorectal.  
No obstant això, a causa de la seua singularitat, queden fora d'este acord i es mantenen sota les condicions i retribucions derivades de la seua norma específica les activitats que inclou l'Acord de 25 de març de 2003, l'Acord de 17 de desembre de 2004, l'Acord de 4 d'abril de 2008 i l'Acord de 29 de juliol de 2022, del Consell, tots referits a l'activitat d'extracció i trasplantament d'òrgans i teixits, i a l'activitat de la unitat terapèutica hiperbàrica en els accidents per descompressió i intoxicació de monòxid de carboni; les que recull el punt segon de l'Acord de 23 de desembre de 2004, del Consell, i el punt sext de l'Acord de 13 d'abril de 2007, del Consell, referents a mòduls compensatoris per a personal facultatiu major de 55 anys, i les que inclou l'Acord de 5 d'agost de 2022, regulador del programa específic de productivitat per a la realització d'activitat addicional en l'àmbit CICU/SAMU.  
  
L'acord determina la naturalesa de les activitats que inclou, el personal que hi podrà participar, la dotació pressupostària que correspon i la quantia del complement de productivitat que les retribuïx.  
En el cas del personal estatutari, este tipus d'activitat addicional es pot integrar en el complement de productivitat, que, tal com establix la Llei 55/2003, de 16 de desembre, de l'Estatut marc del personal estatutari dels servicis de salut en l'article 43.2.c, està destinat a retribuir, entre altres coses, la participació del personal en programes o activitats concretes, tal com passa en este cas. Es tracta d'activitats dutes a terme fora de la seua jornada ordinària i d'atenció continuada, la qual cosa justifica la necessitat d'establir unes retribucions específiques directament vinculades a la realització efectiva de les activitats previstes.  
En el cas del personal funcionari, d'una manera equivalent, la Llei 4/2021, de la funció pública valenciana, preveu al mateix efecte el concepte retributiu d'activitat professional en l'article 87.2.c. L'esmentat Decret 91/2021, de 2 de juliol, del Consell, establix que, quan es parla del concepte productivitat, s'entén també comprés el d'activitat professional del personal funcionari, per al supòsit que este puga participar, com és el cas, en el programa concret.  
L'exigència de desplegament aplicatiu concret mitjançant un acord del Consell es recull en l'article 32.5 de la Llei 8/2023, de 27 de desembre, de pressupostos de la Generalitat per a l'exercici 2024, el qual exigix, així mateix, la prèvia existència de dotació pressupostària, així com en l'article 22 de l'esmentat Decret 91/2021, de 2 de juliol, del Consell.  
  
En virtut de tot el que s'ha exposat, amb els tràmits previs pertinents i havent-se negociat en la Mesa Sectorial de Sanitat de 15 de desembre de 2023, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta del conseller de Sanitat, el Consell, prèvia deliberació, en la reunió de 24 de gener de 2024,  
  
  
ACORDA  
  
QÜESTIONS GENERALS  
  
Primer. Objecte  
És objecte del present acord habilitar determinats programes específics de productivitat per a atendre necessitats conjunturals d'activitat assistencial i preventiva en el Sistema Valencià de Salut, així com establir les condicions de participació i retribucions del personal de gestió sanitària que voluntàriament hi accedisca fora de la seua jornada ordinària i d'atenció continuada.  
  
Segon. Àmbit subjectiu d'aplicació  
Este acord serà aplicable al conjunt del personal que manté una relació estatutària o funcionarial amb la Conselleria de Sanitat, incloent-hi el personal amb nomenament d'atenció continuada.  
  
Tercer. Definicions  
A l'efecte d'este decret, s'entendrà per:  
- Programa: el conjunt d'activitats addicionals amb característiques homogènies, desenvolupades en mòduls o sessions, que cal realitzar fora de la jornada ordinària i d'atenció continuada, que són necessàries per a atendre una determinada necessitat conjuntural assistencial o preventiva.  
- Mòdul: el període de temps durant el qual es realitza l'activitat addicional no quirúrgica, emparada en un determinat programa, objecte de retribució.  
- Sessió: el període de temps durant el qual es realitza l'activitat addicional quirúrgica, així com tota tècnica que implique l'ús d'anestèsia, emparades en un determinat programa, objecte de la retribució.  
  
CONDICIONS GENERALS DELS PROGRAMES  
  
Quart. Finalitat i condicions prèvies dels programes  
1. Els programes tenen per finalitat suplir l'absència de personal o reforçar els efectius disponibles per a atendre adequadament la demanda assistencial i preventiva.  
2. Quan siga necessària la contractació de personal, s'utilitzaran els sistemes de selecció de personal temporal legalment establits i, només en el cas que resulte impossible la contractació de personal, s'assumirà la demanda assistencial addicional amb personal del mateix centre, d'altres centres i, fins i tot, d'altres departaments de salut.  
  
3. En cap cas es podrà autoritzar la realització de programes de substitució o reforç —i, per tant, no es tindrà el dret a percebre la retribució que corresponga per estos— quan l'activitat puga ser atesa per altres persones de l'equip dins de la seua jornada ordinària de treball.  
  
  
Quint. Classificació dels programes  
Els programes per a atendre l'activitat assistencial addicional es classifiquen en:  
1. Programes de substitució per a atendre la sobrecàrrega d'activitat provocada per places no cobertes.  
2. Programes de reforç per a respondre a increments conjunturals de les necessitats assistencials o preventives. Estos programes, al seu torn, es classifiquen en:  
a) Programes de millora de l'accessibilitat destinats a assegurar un nivell assistencial adequat.  
b) Programes de gestió de la demanda destinats a millorar el nivell assistencial.  
c) Programes específics destinats a respondre a requeriments assistencials concrets, prèviament establits i susceptibles de ser englobats en una esfera comuna d'actuació (campanyes, programes de prevenció, etc.).  
  
Sext. Requisits d'accés als programes  
El personal participant en els programes —que ho serà amb caràcter voluntari— haurà de complir, en el moment de la seua inclusió, les prioritats i els objectius establits pel que fa a accessibilitat, activitat i qualitat assistencial, ús eficient de recursos i resultats en salut obtinguts en la seua activitat ordinària. En cap cas podrà participar en els programes personal que no haja complit els objectius que li corresponguen en la seua activitat ordinària.  
  
Sèptim. Contingut i límits dels programes  
1. L'activitat addicional prevista en els programes es durà a terme mitjançant la realització de mòduls d'activitat addicional o mitjançant la realització de sessions addicionals.  
2. La proposta de programa requerirà que es justifique adequadament l'activitat que es desenvoluparà en cada mòdul i/o sessió, el nombre de mòduls i/o sessions, el període de temps, les categories professionals o especialitats que hi intervindran i en quin nombre, amb la indicació de si podrà tindre lloc el desplaçament del personal a un altre centre de treball diferent del propi del lloc de treball.  
3. La realització dels mòduls o les sessions només es podrà fer amb una justificació prèvia del fet que esta activitat no es pot dur a terme en jornada ordinària del personal.  
4. Amb caràcter general, els mòduls d'activitat addicional tindran una duració màxima de quatre hores, i la realització de sessions addicionals tindrà una duració màxima de cinc hores, sense perjuí de la duració que puga correspondre als mòduls de substitució.  
  
Octau. Procediment d'aprovació dels programes  
1. L'aprovació dels programes que cal realitzar s'efectuarà d'acord amb el procediment següent:  
a) La persona que tinga la funció de gerència, la direcció del corresponent centre de salut pública o la subdirecció general que corresponga de la Conselleria elaborarà una proposta d'autorització del programa o els programes que cal realitzar en què es justifique adequadament el nombre de mòduls o sessions que cal incloure per a l'adequada consecució d'este.  
b) Esta proposta s'elevarà a la direcció general competent en matèria assistencial sanitària que corresponga per a, si és el cas, expedir el seu vistiplau. Queden exceptuades d'expedir el vistiplau les propostes relatives a programes de l'àmbit de la inspecció de servicis sanitaris, les quals es dirigiran directament des de la subdirecció general competent en matèria d'inspecció sanitària a la sotssecretaria per a autoritzar-les.  
  
c) Expedit el vistiplau per la direcció general competent en matèria assistencial sanitària, esta haurà de comunicar la proposta a la direcció general competent en matèria de qualitat i avaluació assistencial.  
d) La direcció general competent en matèria de qualitat i avaluació assistencial, segons el compliment dels requisits d'accés als programes —especialment en el compliment dels objectius que corresponguen a la seua activitat ordinària—, determinarà l'autorització o no de la proposta del programa o els programes, que després haurà de comunicar a la gerència o a la direcció del centre de salut pública corresponent.  
  
2. En cas que es requerisca suport entre departaments mitjançant el desplaçament de professionals, serà necessari incorporar al programa tant l'informe de petició del departament o centre destinatari com l'acceptació per part de la gerència o direcció del centre de salut pública on tinga l'adscripció el o la professional.  
AVALUACIÓ DE L'ACTIVITAT ADDICIONAL  
  
Nové. Avaluació de l'activitat objecte del programa  
1. L'activitat addicional l'avaluarà quadrimestralment la gerència del departament o la direcció del centre, que formularà un informe quantitatiu d'esta activitat, així com de l'adequació dels resultats obtinguts respecte als mitjans utilitzats. En el supòsit que es tracte de programes de l'àmbit de la inspecció de servicis sanitaris, l'avaluació correspondrà a la subdirecció general competent en esta matèria.  
  
2. L'informe d'avaluació haurà de considerar els rendiments assistencials durant la jornada laboral ordinària, el rendiment del mateix programa i els criteris d'ordenació i priorització establits, així com una valoració explícita sobre la continuïtat o no del programa. En el supòsit d'atenció a pacients d'altres departaments, es valorarà també l'eficiència del servici de destinació, tenint en compte tant l'espera del pacient com l'espera i demora del mateix procediment, així com l'activitat global del servici de destinació.  
3. L'informe formulat per la gerència del departament o la direcció del centre s'haurà de remetre a la direcció general competent en matèria de qualitat i avaluació assistencial, la qual, a la vista d'este i de les dades de què dispose en funció dels mòduls o les sessions realitzats, determinarà si s'ha de mantindre o no el programa o, si és el cas, si s'ha de mantindre o no el nivell de prestació per mòduls o sessions que establix este programa. En el supòsit de programes que es referisquen a l'àmbit de la inspecció de servicis sanitaris, correspondrà a la sotssecretaria la decisió de mantindre o no el programa i, si és el cas, el nivell de prestació dels mòduls.  
  
CERTIFICACIÓ DELS MÒDULS O SESSIONS REALITZADES  
  
Dècim. Certificació del compliment de mòduls i les sessions  
1. Correspondrà a la persona que tinga atribuïdes funcions de coordinació en l'àmbit de l'atenció primària o a la persona que ocupe la prefectura de servici, secció, direccions d'infermeria o de centre de salut pública el control del compliment de les normes en la realització i el seguiment dels mòduls i les sessions.  
2. Correspondrà a la persona que exercisca la gerència del departament o la direcció del centre de salut pública certificar el compliment dels mòduls i les sessions exercits pel personal del seu departament respectiu. Este certificat s'expedirà amb una periodicitat mínima mensual i inclourà una menció expressa al compliment de la totalitat dels requisits que preveu el punt sext i de conformitat amb el que preveu el punt dihuité del present acord, certificat que constituirà el suport per a procedir a l'abonament de les percepcions generades que corresponguen.  
  
3. Respecte als programes que es referisquen a l'àmbit de la inspecció de servicis sanitaris, el certificat de compliment serà expedit per la persona titular del lloc de subdirecció general competent en matèria d'inspecció sanitària.  
  
REGULACIÓ ESPECÍFICA DELS MÒDULS I LES SESSIONS EN ELS DIFERENTS ÀMBITS ASSISTENCIALS  
  
Onzé. Regulació específica dels mòduls en programes de substitució  
  
1. Els programes de substitució inclouran l'autorització de totes les jornades que es consideren necessàries per a cobrir les substitucions amb l'aportació de l'informe justificatiu del compliment dels requisits que preveu este acord. Es podran adoptar mòduls de duració equivalent al total del torn substituït o d'una part de duració d'este.  
2. En el cas que la direcció general competent en matèria de qualitat i avaluació assistencial haja autoritzat la realització d'estos mòduls i posteriorment tinga lloc la cobertura de la substitució, deixarà de tindre efecte l'autorització del mòdul.  
  
Dotzé. Regulació dels mòduls inclosos en programes de l'àmbit de l'atenció primària  
1. En l'àmbit de l'atenció primària i respecte als mòduls dels programes de millora de l'accessibilitat i de gestió de la demanda, cal observar:  
a) La persona que tinga la funció de gerència del departament oferirà mòduls de la mateixa duració i capacitat i en el nombre necessari per a resoldre les necessitats prospectives puntuals que es generen.  
  
b) La gerència del departament oferirà la realització dels mòduls a la resta de membres de l'equip d'atenció primària i, només quan no hi haja personal voluntari dins del mateix equip, s'oferirà la seua cobertura a professionals de la resta del departament de salut o d'altres departaments de salut.  
c) En el cas que el nombre de persones voluntàries excedisca les necessitats de reforç, correspondrà a la persona que tinga atribuïdes funcions de coordinació de l'equip repartir la càrrega addicional de treball entre professionals, mitjançant l'establiment de torns o un altre tipus de prelacions que asseguren l'eficiència, i, en tot cas, propiciarà la participació de dones segons la presència d'estes en la categoria professional corresponent.  
d) Les consultes podran ser presencials o telefòniques i no s'hi inclouran avisos domiciliaris, que es faran durant la jornada ordinària.  
  
e) Es crearà una agenda específica per a dur a terme estos mòduls, en els quals se citaran a demanda, exclusivament, pacients amb patologies agudes.  
f) En el supòsit de personal no facultatiu, el contingut de la prestació s'ajustarà a la naturalesa de l'activitat que cal efectuar, tenint en consideració la duració del mòdul.  
2. En l'àmbit de l'atenció primària i respecte als mòduls per a programes específics, cal considerar:  
a) La gerència del departament oferirà mòduls de la mateixa duració i en el nombre necessari per a resoldre la sobrecàrrega assistencial que puga produir l'execució dels programes específics autoritzats.  
b) Es consideren, en tot cas, programes específics: 1) la gestió d'incapacitat temporal (IT), d'acord amb la priorització que es faça des de la Inspecció Sanitària; 2) els programes assistencials (ecografies, lectura de retinografies i cirurgia menor); 3) la vacunació; 4) qualssevol altres programes o tècniques que siguen autoritzats per a respondre a requeriments assistencials concrets.  
  
Tretzé. Regulació dels mòduls i sessions inclosos en programes de l'àmbit de l'atenció hospitalària  
1. En l'àmbit de l'atenció hospitalària i respecte als mòduls i les sessions per als programes de millora de l'accessibilitat, cal considerar:  
a) La gerència del departament oferirà mòduls i sessions en el nombre necessari per a resoldre les necessitats prospectives puntuals.  
b) Els mòduls i les sessions s'organitzaran en les àrees d'activitat següents: 1) àrea quirúrgica o de tota tècnica que requerisca l'ús d'anestèsia, 2) àrea d'especialitats mèdiques i consultes, i 3) àrea de servicis diagnòstics.  
c) Per a atendre les sol·licituds de suport entre departaments, bé mitjançant la realització d'informes que es referisquen a pacients d'altres departaments o bé mitjançant el desplaçament de professionals, caldrà tant l'informe de petició del departament o centre destinatari com d'acceptació per part de la gerència o direcció del departament en què tinga l'adscripció el o la professional. En tot cas, per a procedir al seu desplaçament, caldrà l'autorització prèvia de la direcció general competent en matèria d'atenció hospitalària.  
  
d) Respecte a l'àrea d'activitat quirúrgica o de tota tècnica que implique l'ús d'anestèsia, s'haurà d'observar:  
I. La pràctica en esta àrea d'activitat es farà mitjançant sessions d'un màxim de cinc hores de duració; en cas que la duració siga inferior, s'ajustarà la retribució al nombre d'hores efectives amb un llindar mínim de tres hores.  
II. Tenint en compte esta programació quirúrgica addicional i la procedència de cada pacient, l'activitat es classificarà en: 1) activitat a pacients del departament de dilluns a divendres, 2) activitat a pacients del departament durant els dissabtes, i 3) activitat a pacients d'altres departaments amb desplaçament de professionals. Correspondrà a la gerència del departament o, si és el cas, a la direcció del centre establir la composició dels equips de professionals per a la seua realització i vetlar per la gestió eficient d'esta.  
III. En la planificació i la programació de les sessions quirúrgiques i mòduls d'activitat per a la millora d'accessibilitat prevaldrà el criteri de prioritat clínica.  
e) Respecte a l'àrea d'especialitats mèdiques i de consultes, s'haurà d'observar:  
La pràctica en esta àrea d'activitat es farà únicament mitjançant mòduls.  
f) Respecte a l'àrea de servicis diagnòstics, s'haurà d'observar:  
I. La pràctica en esta àrea d'activitat es farà mitjançant mòduls.  
II. S'inclou dins de l'àrea de servicis diagnòstics la llista de procediments següent, incloent-hi l'elaboració dels informes corresponents: ecografies, TAC, ressonàncies, electromiografies, estudis d'anatomia patològica de biòpsies per pacient, mamografies, ecocardiografies, gammagrafies, PET-TAC i altres que es consideren necessàries per a garantir l'accessibilitat.  
III. La gerència del departament o, si és el cas, la direcció del centre serà la responsable d'establir la composició dels equips de professionals per a la seua realització, i vetlaran per la gestió eficient del desenvolupament.  
2. En l'àmbit de l'atenció hospitalària i respecte als mòduls per a programes de gestió de la demanda, s'haurà d'observar:  
a) La gerència del departament oferirà mòduls de la mateixa duració i en el nombre necessari per a resoldre la sobrecàrrega assistencial o les contingències que puguen esdevindre, específicament en les àrees o activitats següents:  
- Hospitalització.  
- Urgències.  
- Hospitalització a domicili (UHD).  
- Unitats d'esterilització de material quirúrgic.  
3. En l'àmbit de l'atenció hospitalària i respecte als mòduls per a programes específics, caldrà considerar:  
a) La gerència del departament oferirà mòduls de la mateixa duració i en el nombre necessari per a resoldre la sobrecàrrega assistencial que puga produir l'execució dels programes específics autoritzats.  
b) Es consideren, en tot cas, programes específics:  
I. D'atenció hospitalària: 1) la gestió d'IT, d'acord amb la priorització que es faça des d'inspecció; 2) la vacunació, i 3) qualssevol altres programes que siguen autoritzats per a respondre a requeriments assistencials concrets.  
II. De farmàcia hospitalària: 1) l'atenció farmacèutica en la unitat de pacients sense hospitalització del servici de farmàcia hospitalària, i 2) els programes específics per a la millora assistencial o de gestió del medicament proposats per la direcció general competent en matèria de farmàcia.  
  
Catorzé. Regulació dels mòduls i sessions inclosos en programes de l'àmbit de la salut pública  
1. S'aplicarà en l'àmbit de salut pública el que disposen les lletres d i f de l'apartat primer del punt tretzé del present acord relatiu a la regulació dels mòduls i sessions en l'àmbit de l'atenció hospitalària.  
  
2. En l'àmbit de la salut pública i respecte als mòduls per a programes de millora de l'accessibilitat i de gestió de la demanda, caldrà observar:  
La direcció del centre de salut pública o, si és el cas, les subdireccions generals dependents de salut pública podran oferir mòduls de la mateixa duració i en el nombre necessari per a resoldre la sobrecàrrega d'activitat, específicament en les àrees següents:  
- Vigilància en salut pública i alertes epidemiològiques.  
- Altres en situacions especials de l'àmbit de salut pública.  
3. En l'àmbit de la salut pública i respecte als mòduls i les sessions per a programes específics, caldrà observar:  
a) La direcció del centre de salut pública o, si és el cas, les subdireccions generals dependents de salut pública podran oferir mòduls de la mateixa duració i en el nombre necessari per a resoldre la sobrecàrrega d'activitat.  
b) Es consideren programes específics: 1) programes de prevenció del càncer mama, 2) programes de prevenció del càncer colorectal, 3) programes de prevenció de càncer de cèrvix, 4) qualssevol altres programes que siguen autoritzats per a respondre a requeriments assistencials concrets.  
  
Quinzé. Regulació dels mòduls inclosos en programes de l'àmbit de la inspecció de servicis sanitaris  
1. Els requisits i els motius que justifiquen la necessitat d'estos mòduls seran equivalents als altres mòduls assistencials, però referenciats a les tasques pròpies de la inspecció de servicis sanitaris.  
  
2. En l'àmbit de la inspecció de servicis sanitaris i respecte als mòduls per a programes de millora de l'accessibilitat, caldrà observar:  
  
a) La subdirecció general competent en matèria d'inspecció sanitària podrà oferir mòduls de la mateixa duració i en el nombre necessari per a resoldre la sobrecàrrega de treball.  
b) Es podran sol·licitar mòduls en el nombre necessari per a resoldre un retard puntual del visat de la prescripció farmacèutica. Esta oferta s'efectuarà a personal inspector del mateix departament, sempre que este departament supere en la jornada ordinària la mitjana setmanal de sol·licituds de visat. En cas que no es cobrisca l'activitat mínima, s'oferirà a inspectors de departaments sanitaris diferents.  
3. En l'àmbit de la inspecció de servicis sanitaris i respecte als mòduls per a programes de gestió de la demanda, caldrà observar:  
  
a) La subdirecció general competent en matèria d'inspecció sanitària podrà oferir mòduls de la mateixa duració i en el nombre necessari per a resoldre la sobrecàrrega de treball.  
b) S'inclou en este concepte l'emissió de comunicat d'incapacitat temporal, després dels reconeixements oportuns, davant de circumstàncies pandèmiques o similars que desborden o estressen altres estructures assistencials del sistema sanitari.  
4. En l'àmbit de la inspecció de servicis sanitaris i respecte als mòduls per a programes específics, caldrà observar:  
a) Es podran sol·licitar mòduls per la inspecció de servicis sanitaris quan es produïsca una acumulació de la demanda de l'activitat inspectora que retarde les actuacions per un període igual o superior a un trimestre sempre que, prèviament, s'hagen assolit els objectius establits en els acords de gestió aplicables a la inspecció. Estos mòduls se sol·licitaran en el nombre necessari per a posar al dia l'activitat inspectora.  
  
b) No podran assignar-se estos mòduls al personal inspector que no haja arribat als nivells establits pels acords de gestió per a activitats que es cobrisquen mitjançant mòduls.  
c) S'establixen mòduls específics per a potenciar el compliment de la gestió de la incapacitat temporal (IT) —funció essencial de la inspecció de servicis sanitaris, la qual es finança amb fons finalistes obtinguts a través de convenis subscrits entre l'Institut Nacional de la Seguretat Social (INSS) i la Comunitat Valenciana—, els quals es podran implementar quan la sobrecàrrega de la jornada laboral impedisca dur a terme les tasques assistencials i gestionar les ferramentes d'assistència sanitària per al compliment dels objectius subscrits en els convenis de la Generalitat amb fons finalistes (Conveni entre el Ministeri d'Inclusió, Seguretat Social i Migracions [INSS] i la Comunitat Valenciana per al control de la incapacitat temporal). Entre estes actuacions, s'inclou l'assistència sobre els processos que puguen donar lloc a recaigudes, l'assistència als processos amb alta probabilitat de reincorporació laboral i la col·laboració per a l'assistència de pacients en els supòsits d'augment de la demanda assistencial o d'actuacions sanitàries administratives.  
  
  
DOTACIÓ PRESSUPOSTÀRIA I RETRIBUCIONS  
  
Setzé. Dotació pressupostària  
Este programa tindrà una dotació pressupostària inicial anual màxima de 21.939.569 d'euros, d'acord amb el que preveuen a l'efecte els pressupostos de la Generalitat per a l'exercici 2024.  
  
Desseté. Retribució  
1. La retribució per la participació en este programa té la naturalesa de complement de productivitat al qual es referix l'article 43.2.c de la Llei 55/2003, de 16 de desembre, de l'Estatut marc del personal estatutari dels servicis de salut, o d'activitat professional de l'article 87.2.c de la Llei 4/2021, de la funció pública valenciana, en el cas del personal funcionari.  
2. Les retribucions dels mòduls d'activitat a pacients del mateix departament tindran el següent import per hora (amb el límit de duració previst per als mòduls en l'apartat quart del punt sèptim del present acord):  
  
CATEGORIA MÒDUL FET FORA DE LA JORNADA LABORAL ORDINÀRIA MÒDUL FET EN NOCTURN O FESTIU  
A1 63,11 € 88,47 €  
A2 41,02 € 57,50 €  
C1 25,24 € 35,38 €  
C2 18,93 € 26,54 €  
AP 13,88 € 19,46 €  
  
  
3. Les retribucions dels mòduls d'activitat a pacients d'altres departaments tindran l'import següent:  
a) Amb desplaçament del professional:  
- A1: 88,47 euros/hora.  
- A2: 57,50 euros/hora.  
Este import es generarà des del moment de l'arribada del personal facultatiu al centre de prestació assistencial.  
La seua percepció exclou la de dietes i un altre tipus d'indemnitzacions per raó del servici.  
b) Sense desplaçament del professional:  
- A1: 63,11 euros/hora.  
- A2: 41,02 euros/hora.  
4. Les retribucions per sessió dirigida a pacients del mateix departament tindran el següent import per sessió (amb el límit de duració previst per als mòduls en l'apartat quart del punt sèptim del present acord):  
  
  
CATEGORIA DILLUNS A DIVENDRES DISSABTES  
A1 406,79 € 570,26 €  
A2 264,40 € 370,67 €  
C1 162,71 € 228,10 €  
C2 122,03 € 171,07 €  
AP 89,37 € 125,28 €  
  
  
5. Les retribucions per sessió dirigida a pacients d'altres departaments amb desplaçament de professionals tindran un import per sessió quirúrgica (amb el límit de duració previst per als mòduls en l'apartat quart del punt sèptim del present acord). La seua percepció exclou la de dietes i un altre tipus d'indemnitzacions per raó del servici:  
  
  
CATEGORIA IMPORT  
A1 570,26 €  
A2 370,67 €  
  
  
6. Les retribucions generades per la realització de sessions quirúrgiques que recullen els apartats 4 i 5 d'este punt que tinguen una prolongació horària no prevista superior a les dos hores s'incrementaran amb els imports següents, per cada hora de prolongació:  
  
CATEGORIA DILLUNS A DIVENDRES DISSABTES  
A1 81,36 € 114,05 €  
A2 52,88 € 74,13 €  
C1 32,54 € 45,62 €  
C2 24,41 € 34,21 €  
AP 17,87 € 25,06 €  
  
  
En el cas que la realització de les sessions quirúrgiques tinga una prolongació horària no prevista que no siga superior a les dos hores, esta prolongació no generarà dret a la percepció esmentada.  
7. La meritació del complement tindrà caràcter mensual i es farà efectiu en el mes següent en què es duga a terme.  
  
ALTRES QÜESTIONS GENERALS  
  
Dihuité. Tipificació del temps de treball prestat  
El temps de treball prestat en les activitats compreses pel present acord tindrà el caràcter de prolongació voluntària de la jornada ordinària general establida. En conseqüència, haurà de respectar-se la duració màxima del temps de treball setmanal en el còmput que corresponga, i aplicar les regles generals de descans entre jornades de treball i les seues excepcions; tot això, d'acord amb el que preveu la directiva 2003/88/CE, de 4 de novembre, relativa a determinats aspectes de l'ordenació del temps de treball.  
  
Denové. Comissió de seguiment i informació a les juntes de personal  
1. Es crea la comissió de seguiment dels programes de substitució i reforç integrada de manera paritària per representants de les organitzacions sindicals que integren la Mesa Sectorial de Sanitat i representants de la conselleria competent en matèria de sanitat, en particular, per la persona titular de la direcció general competent en matèria de recursos humans i la resta de les direccions generals indicades en este acord.  
  
2. L'objectiu de la comissió de seguiment és analitzar l'efectivitat del programa i les possibles causes de desviació en la seua eficiència, així com proposar l'establiment dels indicadors pertinents.  
3. La comissió de seguiment es reunirà almenys amb caràcter semestral amb una convocatòria prèvia per la persona titular de la direcció general competent en matèria de personal.  
4. La gerència de departament o òrgan directiu de centre mantindrà informada la seua junta de personal sobre els programes autoritzats subjectes al present acord que es troben en vigor en el seu àmbit, així com de les característiques que tenen.  
  
Vinté. Habilitació  
Es faculta la persona titular de la conselleria amb competències en matèria de sanitat per a dictar els actes administratius necessaris per a executar el que disposa el present acord, així com, en raó a la situació assistencial o a l'evolució de la demora assistencial, suprimir alguna de les activitats prèviament autoritzades.  
  
Vint-i-uné. Règim sancionador  
L'incompliment dels requisits de participació en els programes i dels criteris d'autorització dels mòduls i sessions donarà lloc a responsabilitat disciplinària del personal implicat o que l'haja autoritzat; tot això, de conformitat amb el que disposen els articles 70 i següents de la Llei 55/2003, de 16 de desembre, de l'Estatut marc del personal estatutari, així com els articles 167 i següents de la Llei 4/2021, de la funció pública valenciana; sense perjuí de la responsabilitat penal que es puga derivar de l'ús inadequat dels fons públics.  
  
  
Vint-i-dosé. Efectes  
1. El present acord farà efecte des de l'1 de febrer de 2024 fins al 31 de desembre de 2024.  
2. Durant el mes de gener de 2024 serà aplicable l'Acord de 31 de març de 2023, del Consell, d'aprovació del programa especial de productivitat per a la reducció de la demora assistencial en el Sistema Valencià de Salut, i l'Acord de 5 de maig de 2023, del Consell, de regulació del programa especial de productivitat per a la prestació de mòduls addicionals de reforç, en 2023.  
3. El present acord no afecta la regulació dels següents programes específics, que mantindran la vigència:  
- Activitats relatives a l'extracció i el trasplantament d'òrgans i teixits, regulades per acords del Consell de 25 de març de 2003, 17 de desembre de 2004, 4 d'abril de 2008 i 29 de juliol de 2022.  
- Activitats de la unitat terapèutica hiperbàrica per accidents per descompressió i intoxicació per monòxid de carboni, regulada per l'Acord del Consell de 25 de març de 2003.  
- Mòduls compensatoris per a personal facultatiu major de 55 anys, regulats pel punt segon de l'Acord de 23 de desembre de 2004, del Consell, i pel punt sext de l'Acord del Consell de 13 d'abril de 2007.  
  
- Programa específic de productivitat per a la realització d'activitat addicional en l'àmbit CICU/SAMU, establit per l'Acord del Consell de 5 d'agost de 2022.  
4. Queda sense efecte l'Acord de 29 de juliol de 2022, del Consell, pel que fa a les activitats i les remuneracions aplicables a determinades activitats de detecció precoç de càncer colorectal, les activitats del qual han sigut compreses en la regulació del present acord.  
  
  
Vint-i-tresé. Publicació  
El present acord es publicarà en el Diari Oficial de la Generalitat Valenciana.  
  
València, 30 de gener de 2024  
  
La consellera secretària,  
SUSANA CAMARERO BENÍTEZ